Nezávislosť práce Útvaru pre vnútorný audit je zakotvená v nariadení o rozpočtových pravidlách a jeho poverovacej listine(), ktorú schválila Komisia. V tejto poverovacej listine sa stanovuje, že audítori Útvaru pre vnútorný audit si musia v záujme zabezpečenia objektívnosti svojich posudkov a vyhýbania sa konfliktu záujmov zachovávať svoju nezávislosť vo vzťahu k činnostiam a operáciám, ktoré skúmajú. Ak dôjde k skutočnému alebo zdanlivému narušeniu ich objektívnosti, podrobné informácie o tejto skutočnosti by sa mali zverejniť. Ak to vnútorný audítor považuje za potrebné, môže sa obrátiť priamo na predsedu Komisie a/alebo na kolégium.

V súlade so svojou metodikou a najlepšími postupmi Útvar pre vnútorný audit pristupoval k výkonnosti nepriamym spôsobom. Robí to prostredníctvom skúmania toho, či a ako vedenie vytvorilo systémy kontroly určené na posudzovanie výkonnosti a poskytovanie uistenia o výkonnosti (efektívnosti a účinnosti) svojich činností. Týmto prístupom chce Útvar pre vnútorný audit zabezpečiť, aby mali generálne riaditeľstvá a útvary vytvorené primerané výkonnostné rámce, nástroje na meranie výkonnosti, kľúčové ukazovatele a systémy monitorovania.

Útvar pre vnútorný audit plánuje svoju audítorskú činnosť na základe posúdenia rizika a analýzy kapacít. Vyžaduje sa to v jeho poverovacej listine a podľa medzinárodných štandardov, pričom to pomáha zabezpečiť efektívne a účinné vykonávanie plánu auditu. Vykonávanie plánu auditu sa potom pravidelne monitoruje a podľa potreby sa vykonávajú úpravy.

·A napokon, Generálne riaditeľstvo pre migráciu a vnútorné záležitosti, ktoré vykonáva aj funkciu auditu ex post za Generálne riaditeľstvo pre spravodlivosť a spotrebiteľov, celkovo zaviedlo potrebné procesy na riadenie audítorskej činnosti vrátane postupu schvaľovania účtovných závierok. V rámci nastavenia a plánovania audítorských činností, plnenia plánu auditu a postupu schvaľovania účtovných závierok však existujú nedostatky, ktoré by mohli ovplyvniť účinnosť týchto procesov v praxi. Hoci tieto nedostatky nevyvolávajú pochybnosti v súvislosti s vyhlásením generálneho riaditeľa o vierohodnosti, vyvolávajú otázky o tom, či generálne riaditeľstvo má v súčasnom nastavení príslušné kapacity na riešenie týchto nedostatkov v praxi.

·Útvar pre nástroje zahraničnej politiky financuje projekty na podporu: i) misií civilného krízového riadenia a ii) prípravných, nadväzujúcich a núdzových opatrení, ako sú misie spoločnej bezpečnostnej a obrannej politiky. Tento útvar dostáva uistenie o plnení rozpočtu prostredníctvom: i) systému ex ante a ex post kontrol a mechanizmov vnútorného monitorovania; ii) povinností uvedených v dohodách uzatvorených medzi Komisiou a každou misiou spoločnej zahraničnej a bezpečnostnej politiky a iii) osobitných opatrení, ako sú externé audity a finančné vykazovanie v rámci misií. Audítori zaznamenali oneskorenia pri uzatváraní mandátov misií a neúčinné opatrenia na zmiernenie rizík týkajúcich sa plnenia rozpočtu EÚ delegovaného misii v Somálsku, ktorá nie je posudzovaná v rámci pilierov.

·Útvar pre vnútorný audit zistil v rámci Generálneho riaditeľstva pre civilnú ochranu a operácie humanitárnej pomoci EÚ nedostatky súvisiace so správnosťou a so správnym finančným riadením v rámci ex ante kontrol pred záverečnou platbou, ako aj v rámci ex post auditov. Ak sa tieto nedostatky včas neodstránia, môžu časom nepriaznivo ovplyvniť účinnosť stratégie kontroly.

Generálne riaditeľstvá a útvary musia zabezpečiť zákonnosť, správnosť a správne finančné riadenie programov a projektov financovaných z rozpočtu EÚ. Povoľujúci úradníci vymenovaní delegovaním navrhujú stratégiu kontroly. Táto stratégia zahŕňa ex ante a ex post kontroly, ktoré predstavujú kľúčové prvky na podporu každoročných vyhlásení o vierohodnosti. Útvar pre vnútorný audit vykonal v roku 2019 rozličné audity v tejto oblasti a zistil niekoľko nedostatkov vo výkonnosti týchto procesov. Tieto nedostatky sú uvedené v zarážkach ďalej v texte.

·Na Generálnom riaditeľstve pre poľnohospodárstvo Útvar pre vnútorný audit zistil nedostatky týkajúce sa miery, do akej sú procesy riadenia a monitorovania schémy ovocia a zeleniny a dohľadu nad ňou účinné v praxi. Pre súčasné právne predpisy upravujúce schému ovocia a zeleniny je veľmi charakteristická subsidiarita. V praxi to znamená, že Komisia má obmedzené možnosti zasahovať pri riadení tejto schémy. Návrhy týkajúce sa spoločnej poľnohospodárskej politiky po roku 2020 idú v tomto smere ešte ďalej. Napriek tomu Útvar pre vnútorný audit zistil nedostatky v rámci: i) podpory a usmernení poskytovaných členským štátom; ii) informácií od členských štátov a iii) monitorovania a hodnotenia schémy ovocia a zeleniny generálnym riaditeľstvom.

·V roku 2019 sa uskutočnili dva audity – na Generálnom riaditeľstve pre energetiku a na Generálnom riaditeľstve pre mobilitu a dopravu. Ani z jedného z týchto dvoch auditov nevyplynuli žiadne kritické či veľmi dôležité odporúčania, ktoré by poukazovali na nedostatky existujúcich mechanizmov dohľadu. Zistil sa však jeden nedostatok pri audite vykonávania stratégie Generálneho riaditeľstva pre energetiku v oblasti kontroly delegovaných orgánov vykonávajúcich program pomoci na vyraďovanie jadrových zariadení z prevádzky, pokiaľ ide o zúčtovanie platieb v rámci predbežného financovania, čo priamo nesúvisí so stratégiami dohľadu.

Generálne riaditeľstvo pre zdravie a bezpečnosť potravín spravuje výdavky na operácie a programy v oblasti zdravia a bezpečnosti potravín. Zahŕňa to široký okruh činností súvisiacich so zdravím zvierat a rastlín, dobrými životnými podmienkami zvierat či úradnými kontrolami, ako aj činností v oblasti informačných technológií. Útvar pre vnútorný audit odhalil niekoľko nedostatkov v systéme vnútornej kontroly, o ktorý sa opierajú procesy skúmania metodiky jednotkových nákladov používanej členskými štátmi na účely financovania veterinárnych a fytosanitárnych programov a núdzových opatrení. Patria sem nedostatky týkajúce sa: organizácie procesu; interných konzultácií; predbežnej analýzy a posúdenia vplyvu navrhovaných zmien; harmonogramu internej a externej komunikácie, ako aj nedostatky v súvislosti s opatreniami kontinuity činností.

V rámci auditov sa potvrdilo, že v oblasti riadenia ľudských zdrojov musia inštitucionálne orgány, ako aj operačné zložky generálnych riaditeľstiev a útvarov plniť svoje povinnosti. Generálne riaditeľstvo pre ľudské zdroje a bezpečnosť zohráva kľúčovú úlohu pri: i) plánovaní politík Komisie v oblasti ľudských zdrojov; ii) koncipovaní centralizovaných nástrojov, ktoré sa ešte len majú vyvinúť, a iii) poskytovaní osobitných usmernení, pomoci a podpory v rámci centier ľudských zdrojov a inštitucionálnych oddelení ľudských zdrojov. Generálne riaditeľstvá a útvary by mali navrhovať a vykonávať náležité stratégie ľudských zdrojov, ktorými sa podporí dosahovanie ich cieľov a ktoré budú predstavovať riešenie zistených rizík. Spraviť to môžu prostredníctvom cielených opatrení na svojej úrovni, pričom zohľadnia osobitné črty generálneho riaditeľstva alebo útvaru, bez toho, aby museli čakať na opatrenia alebo nástroje iniciované na inštitucionálnej úrovni. To by sa nemalo vykonávať iba na úrovni generálneho riaditeľstva alebo útvaru, ale aj na úrovni konkrétnych pracovných procesov.

Komisia zodpovedá za plnenie rozpočtu EÚ. To zahŕňa operácie týkajúce sa uistenia, dodržiavania predpisov a výkonnostných aspektov, ktoré sa uskutočnili pred krízou (ako súčasť viacročného finančného rámca na roky 2014 – 2020) a v prípade ktorých sa ešte musia vykonať náležité kontroly (najmä ex post), ale aj v priebehu samotnej krízy.

Vzhľadom na to, že kríza pokračuje, predstavuje tento kontext problémy, a to najmä pokiaľ ide o:

-plnenie rozpočtu v súlade s platným právnym rámcom na základe meniacich sa pravidiel a vývoja právnych predpisov, naliehavých postupov, použitia mimoriadnych opatrení, náročných podmienok a/alebo obmedzenej dostupnosti finančných a ľudských zdrojov,

-mieru, do akej sa potrebné kontroly a overenia, či už na úrovni Komisie, členských štátov, tretích krajín, implementujúcich partnerov a/alebo príjemcov, môžu vykonávať podľa plánu s ohľadom na logistické obmedzenia, ako je napríklad úplný a včasný prístup k informáciám a dokumentácii, problémy pri vykonávaní úloh/kontrol na mieste a schopnosť implementujúcich partnerov a príjemcov pokračovať v bežných činnostiach,

-potenciálny vplyv na aktuálnu a budúcu schopnosť Komisie vykonávať nápravu z dôvodu veľmi náročnej hospodárskej situácie, ktorej bude treba čeliť na úrovni EÚ aj na vnútroštátnej úrovni, vrátane možných konkurzov konečných príjemcov, čo by mohlo sťažiť vymáhanie neoprávnene vyplatených súm.

Uistenia poskytnuté v súvislosti s finančným riadením rozpočtu EÚ sú vo svojej podstate viacročné a závisia od spoľahlivosti príslušných stratégií kontroly na jednotlivých úrovniach. Tieto stratégie sú založené na posúdeniach rizika osobitných programov a súvisiacich rozpočtových operácií, kontrolách výdavkov ex ante a ex post a stratégiách dohľadu, pokiaľ ide o vykonávanie politík a programov tretími stranami, spoločne s realizáciou schopnosti vykonávať nápravu v záujme ochrany rozpočtu EÚ.

V záujme zabezpečenia náležitej ochrany rozpočtu voči týmto bezprecedentným problémom by generálne riaditeľstvá a útvary Komisie mali i) riadne posudzovať riziká spôsobené pandémiou COVID-19 a súvisiace s finančným riadením z hľadiska uistenia, súladu s právnym rámcom a nápravnej schopnosti viacročných systémov, ako aj z hľadiska výkonnosti, a ii) vymedziť a vykonať vhodné zmierňujúce opatrenia, ako je prispôsobenie a opätovné vymedzenie ich stratégií kontroly.

ii) Stratégie dohľadu v súvislosti s vykonávaním programov a politík tretími stranami

Hoci Komisia zostáva plne zodpovedná za zabezpečenie zákonnosti a správnosti výdavkov a správne finančné riadenie (a tiež za dosahovanie cieľov politiky), jej programy čoraz častejšie vykonávajú tretie strany. Robí sa to najmä delegovaním plnenia operačného rozpočtu EÚ alebo určitých úloh na krajiny mimo EÚ, medzinárodné organizácie alebo medzinárodné finančné inštitúcie, vnútroštátne orgány a vnútroštátne agentúry v členských štátoch, spoločné podniky, orgány mimo EÚ a decentralizované agentúry EÚ. V určitých oblastiach politiky sa navyše čoraz častejšie používajú (alebo sa plánuje používať) alternatívne mechanizmy financovania, ako sú finančné nástroje, ktoré prinášajú Komisii osobitné ťažkosti a riziká, ako okrem iného zdôraznil Európsky dvor audítorov.

V záujme plnenia svojich povinností musia generálne riaditeľstvá dohliadať na vykonávanie programov a politík a v prípade potreby poskytovať usmernenie a poradenstvo. Preto musia vymedziť a vykonávať primerané, účinné a efektívne činnosti v oblasti dohľadu/monitorovania/podávania správ s cieľom zabezpečiť, aby delegované subjekty a ostatní partneri účinne vykonávali programy, náležite chránili finančné záujmy EÚ a dodržiavali dohody o delegovaní, ak je to relevantné, a aby sa prípadné zistené problémy riešili čo najskôr.

V rámci viacerých auditov v roku 2019 Útvar pre vnútorný audit naďalej odporúčal, aby sa v stratégiách kontroly a mechanizmoch dohľadu príslušných generálnych riaditeľstiev jasnejšie stanovili priority a potreby, pokiaľ ide o získanie uistenia o správnom finančnom riadení v týchto subjektoch EÚ a subjektoch z krajín mimo EÚ. Napriek tomu, že v posledných rokoch sa prijali opatrenia na úrovni ústredných útvarov, ako aj na úrovni príslušných generálnych riaditeľstiev na zmiernenie rizík zistených v dôsledku auditov, v niektorých oblastiach sú stále potrebné ďalšie zlepšenia.

V tejto súvislosti by generálne riaditeľstvá Komisie mali pokračovať vo svojom úsilí identifikovať a posúdiť riziká spojené s delegovaním úloh na tretie strany a pokračovať v účinných a efektívnych činnostiach dohľadu prostredníctvom ďalšieho rozvíjania príslušných stratégií kontroly. Je to dôležité pre činnosti delegované v rámci viacročného finančného rámca na roky 2014 – 2020, ale ešte väčší význam to má z hľadiska očakávaného zvýšenia využívania vlastného kapitálu, záruk a nástrojov na rozdelenie rizika v nasledujúcom viacročnom finančnom rámci na roky 2021 – 2027.

Útvar pre vnútorný audit bude monitorovať vývoj v súvislosti s dosahom krízy spôsobenej ochorením COVID-19 a závislosti od tretích strán pri vykonávaní programov na súčasný a nový (revidovaný) viacročný finančný rámec, aktualizované politické priority a finančné riadenie Komisie. Uskutoční sa to v rámci aktualizácií pravidelných (strategických) posúdení rizík a výsledných plánov auditu, ktoré vykoná Útvar pre vnútorný audit.

5.Konzultácie s výborom Komisie pre finančné nezrovnalosti

Pri predkladaní stanoviska uvedeného v článku 93 nariadenia o rozpočtových pravidlách výbor zriadený podľa článku 143 nariadenia o rozpočtových pravidlách( ) neuviedol v roku 2019 žiadne systémové problémy.

6.Zmierňujúce opatrenia v súvislosti s možným konfliktom záujmov (medzinárodné štandardy pre vnútorný audit) – vyšetrovanie európskej ombudsmanky

Súčasný generálny riaditeľ Útvaru pre vnútorný audit, vnútorný audítor Komisie, pán Manfred Kraff, nastúpil do úradu 1. marca 2017. Pán Kraff bol predtým zástupcom generálneho riaditeľa a účtovníkom Komisie na Generálnom riaditeľstve Európskej komisie pre rozpočet.

V súlade s medzinárodnými audítorskými štandardmi( ) pán Kraff po svojom vymenovaní za generálneho riaditeľa a vnútorného audítora vydal 7. marca 2017 vzhľadom na svoje minulé povinnosti pokyny týkajúce sa postupov, ktoré sa majú zaviesť na zmiernenie a/alebo prevenciu akéhokoľvek možného alebo len zdanlivého konfliktu záujmov v prípade audítorskej činnosti vykonávanej Útvarom pre vnútorný audit. Platnosť týchto postupov sa predĺžila v roku 2018 (na obdobie do 1. marca 2019), v roku 2019 (do 1. marca 2020) a v roku 2020 (do 1. marca 2021) prostredníctvom pokynov pre všetkých zamestnancov Útvaru pre vnútorný audit, ktoré vydal pán Kraff 1. marca 2018, 1. marca 2019 a 2. marca 2020. Podľa týchto postupov by pán Kraff nemal byť zapojený do dohľadu nad auditom súvisiacim s operáciami, za ktoré bol zodpovedný predtým, ako nastúpil do Útvaru pre vnútorný audit. Dohľad nad auditom týkajúcim sa takýchto prípadov tak napokon patrí medzi povinnosti pána Jeffa Masona, ktorý predtým pôsobil ako generálny riaditeľ Útvaru pre vnútorný audit (od septembra 2016 do februára 2017) a v súčasnosti je riaditeľom v Útvare pre vnútorný audit (IAS.B, Audit v Komisii a výkonných agentúrach I). V postupoch sa takisto uvádza, že o týchto pokynoch a ich vykonávaní bude informovaný Výbor pre pokrok v oblasti auditu a že pán Mason požiada Výbor pre pokrok v oblasti auditu o posúdenie každej situácie, ktorá by sa mohla považovať za narúšajúcu nezávislosť alebo objektívnosť pána Kraffa. V takýchto prípadoch pán Kraff nebude vykonávať žiadny dohľad nad súvisiacou audítorskou činnosťou.

Zavedené postupy boli prerokované s Výborom pre pokrok v oblasti auditu na jeho zasadnutí v marci 2018. Výbor dospel k záveru, že opatrenia, ktoré vypracoval Útvar pre vnútorný audit, primerane riešia riziko konfliktu záujmov v súlade s medzinárodnými štandardmi a najlepšími postupmi. Výbor takisto s uspokojením konštatoval, že sa do praxe pri príslušných auditoch zaviedli postupy na zabezpečenie organizačnej nezávislosti. Výbor pre pokrok v oblasti auditu ďalej posúdil vykonávanie týchto postupov v roku 2018 na svojich zasadnutiach v januári 2019 (prípravná skupina), marci 2019 (prípravná skupina) a marci 2020. Výbor pre pokrok v oblasti auditu s uspokojením konštatoval, že tieto postupy sa využívali pri viacerých auditoch, a usúdil, že v rámci vnútorného auditu ide o osvedčený postup.